CELEX: 62021TN0216
Language: et
Date: 2021-04-20 00:00:00
Title: Kohtuasi T-216/21: 20. aprillil 2021 esitatud hagi – Ryanair ja Malta Air versus komisjon

7.6.2021   
            
            
               ET
            
            
               Euroopa Liidu Teataja
            
            
               C 217/68
            
         
      20. aprillil 2021 esitatud hagi – Ryanair ja Malta Air versus komisjon
      (Kohtuasi T-216/21)
      (2021/C 217/86)
      Kohtumenetluse keel: inglise
      
         Pooled
      
      
         Hagejad: Ryanair DAC (Swords, Iirimaa) ja Malta Air ltd. (Pietà, Malta) (esindajad: advokaadid F-C. Laprévote, E. Vahida, V. Blanc, S. Rating ja I. Metaxas-Maranghidis)
      
         Kostja: Euroopa Komisjon
      
         Nõuded
      
      Hagejad paluvad Üldkohtul:
      
                  —
               
               
                  tühistada kostja 4. mai 2020. aasta otsus riigiabi asjas SA.57082 (2020/N) – France – COVID-19 – Cadre temporaire 107(3)(b) TFEU – Garantie et prêt d’actionnaire au bénéfice d’Air France (1) ja
               
            
                  —
               
               
                  mõista kohtukulud välja kostjalt.
               
            
                  —
               
               
                  Ühtlasi palusid hagejad lahendada asi kiirendatud menetluses vastavalt Euroopa Kohtu põhikirja artiklile 23a.
               
            
         Väited ja peamised argumendid
      
      Hagi põhjenduseks esitavad hagejad viis väidet.
      
                  1.
               
               
                  Esimene väide, et kostja jättis KLM-i ja Air France-KLM-i vääralt vaidlustatud otsuse kohaldamisalast välja.
               
            
                  2.
               
               
                  Teine väide, et kostja kuritarvitas võimu ning kohaldas vääralt ELTL artikli 107 lõiget 3 ja ajutist raamistikku, kui ta (i) järeldas, et abi aitab kõrvaldada tõsise häire Prantsusmaa majanduses; (ii) jättis nõuetekohaselt hindamata, kas abi saaja oli rahalistes raskustes; (iii) järeldas, et aktsionärilaen oli kooskõlas sel ajal kohaldatava ajutise raamistikuga ning kontrollis seda kui laenumeedet, mitte kui omakapitali, ja (iv) rikkus oma kohustust kaaluda abi kasulikku mõju ja selle negatiivset mõju kaubandustingimustele ja kahjustamata konkurentsi säilitamisele (st tasakaalustamise kriteerium).
               
            
                  3.
               
               
                  Kolmas väide, et kostja rikkus diskrimineerimiskeeldu, teenuste osutamise vabadust ja asutamisvabadust puudutavaid ELTL erisätteid ja liidu õiguse üldpõhimõtteid, millele tugineb lennutranspordi liberaliseerimine liidus alates 1980ndate lõpust (2). Lennutranspordi liberaliseerimine liidus on võimaldanud kasvada tõeliselt üle-euroopalistel odavlennufirmadel. Siiski väidetakse, et kostja jättis tähelepanuta nendele üle-euroopalistele lennuettevõtjatele COVID-19 kriisi tõttu tekkinud kahju ja nende lennufirmade rolli Prantsusmaa lennuühendustes, kui ta andis Prantsusmaale loa reserveerida abi Air France’ile. Hagejad väidavad veel, et ELTL artikli 107 lõike 3 punktis b on ette nähtud erand riigiabi keelust ELTL artikli 107 lõike 1 alusel, kuid seal ei ole sätestatud erandit muudest ELTL reeglitest ja põhimõtetest.
               
            
                  4.
               
               
                  Neljas väide, et vaatamata tõsistele raskustele jättis Euroopa Komisjon ametliku uurimismenetluse algatamata ja rikkus hagejate menetlusõigusi.
               
            
                  5.
               
               
                  Viies väide, et kostja rikkus oma põhjendamiskohustust.
               
            
         (1)  ELT 2021, C 50, lk 3.
      
         (2)  Euroopa Parlamendi ja nõukogu 24. septembri 2008. aasta määrus (EÜ) nr 1008/2008 ühenduses lennuteenuste osutamist käsitlevate ühiseeskirjade kohta (uuestisõnastamine) (ELT 2008, L 293, lk 3–20).